A touz ces qui verront ces presentes lettres, gie Guillaumes, escuiers, fiz feu Huguenin de Savigni, et gie Marguerite, suer à cedevant dit Guillaume et gie Annes, mere au devant dit Guillaume et Marguerite, facons assavoir que cum nos devandessiens à honorable baron monseignor Hugon, duc de Bergoigne, le quart de Pasilli, et ès apertenances, ce est assavoir en homes, en terres, en joutises, en seignories et totes autres choses que li devant dit Dux avoit en cele dite vile de Pasilli, et cum nos demandessiens au devant dit duc en la vile de Mont Jolain homes, terres, jotises, seignories et autres choses, nos avons acordé au devant dit Duc en tel meniere que li devanz dit Dux nos a délivré et quité les devant dites choses que li devanz dit Dux tenoit à Paselli que nos il demandions. Et nos se nos aviens aucun droit en la vile devant dite de Mon Jolayn ne es appertenences, ou an terres, ou en prez, ou en boys, ou de doere, ou en aultre manire, nos lavons au devant dit Duc clamé, quité à lui et à ses hoyrs. Et avons promis por nos et por nos hoirs par le seremanz donet de nos cors sur Sainte Evangile, que nos ne venrons contre la dite paiz ne consentirons que autres pringne, et avons quité barres de trichierie, barre d’anforcemant et au droit de doere qui ne puet estre venduz, et a touz privileges que l’en puet avoir per raison de ceu cum na pa acompli layge de vint et cint anz, et generaumant avons quité touz droiz, totes barres, touz privileges, toutes coustumes per quoi nos pourrions rapeler la devant dite paiz ou venir en contre en auqune menière. Et per ceu que nos n’avons propre seaul, nos priames mon seignor l’abé de Saint Pere d’Aucerre et lou prieux de Pressi le Sot, qui meissent lors siaus en ces presentes letres. Et nos Bartholomiers, abés de Saint Pere d’Aucerre et gie Adam, prioux de Pressi le Sot, à la prière des devant diz Guillaume, Marguerite et Agnès, avons mis nos seaus en ces presentes letres. Ce fu fait an l’an de la grâce Nostre Seignor mil dux cent et sexante et un, ou mois de janvier.